Jovan i Ljubica Cvijić kolima kroz Hercegovinu i Dalmaciju

Ljubica Cvijić, rođena je 5. decembra 1877. godine u Beogradu, u porodici Krstić. Ljubica i Jovan Cvijić venčali su se u četvrtak, 28. aprila 1911. godine u Topčiderskoj crkvi u Beogradu, dok su “medeni mesec” proveli na putovanjima u Pariz i Rim. Ljubica je imala običaj da zapisuje i vodi dnevnike sa putovanja sa suprugom Jovanom Cvijićem, pa su nam danas poznati njeni zapisi sa putovanja u Pariz 1917. i 1919., kao i krajem 1924. i početkom 1925. godine iz Trsta u Pariz. Manji dnevnik, sedam stranica rukopisa, koji je tema ovog članka, datiran je 15. septembra 1924. godine i počinje sa posetom Sarajevu i Ilidži. U nastavku donosimo jedan deo Ljubičinih zapisa koji se ovom prilikom prvi put javno objavljuju. Kompletan putopis planiramo da objavimo tokom 2025. godine u formi knjige, zajedno sa Cvijićevim predavanjima “Istorija kartografije”. “15. septembra 1924. god. pošli za Sarajevo, odmah produžili za Ilidžu. na stanici nas dočekali G. Marković direktor građ. otseka ministarstva građevine, i G. Slepčević. 16. smo noćili u Ilidži. 17og krenuli automobilom za Mostar, stigli u podne. Upoznala sam Ristu Boškovića (čiji smo gosti na večeri bili), Begovića sirektora gimnazije i “Švabu” inžinjera. 18og Mostarsko Blato. Lištica kod Širokoga Brijega gde je franjevački manastir. Dalje kroz Kočerin, Posušje i Imotsko. 19og Imotski, pre podne Proložac, jezero Galjipovac. Po podne Vrelo Tihaljina. Uveče koncerat koji su nam priredili “Glasba Sokolskog društva”. 20og Modro i Crveno jezero pre podne. Posle podne odmor, predveče kod našeg sveštenika Trišića u Glavine. Kad smo naišli kod crkve koja je sva bila iluminirana (pepeo i gas) zvona su zvonila … … u počast našu. 21og Polazak. Svi su nas ispratili. Dobila sam tri buketa od ćerkica Milinovića… . U Imotskom odseli u … Soba lepa i kreveti vrlo dobri. Između Imotskog i Vrila stali smo u selu Kovačima (Kovači, BiH) gde su se deca okupila. Na pitanje šta su? Katolici.” 24og Crni Lug, tu smo ručali kod popadije Bilbije. Njenog su popa austrijanci u početku rata batinali i premlatili. Primili u auto njenu kćer Jelenu Bilbiju, doveli je do Zrmanje, u Kninu je uzela još njenih stvari. Morala je sedeti između nas jer mesta nije bilo. Imali smo i sami dosta prtljaga.” 26og Gospić – Bunić – Korjenica (tu je polje Krbava), to mi se mesto mnogo dopada, ima lepu školsku zgradu ili veliku gimnaziju – mnogo dece. Dalje Plitvička jezera – Ličko Petrovo selo, Bihać – kafa na Uni (reci). Noćili. Bos. Krupa. Jedanaest dana išli autom. Šofer Musliman iz Sarajeva Sadik Prelo. Auto svojina Min. građevine.